धीरेंद्र की तरह लवलेश भी लिखते थे पर्चा, रेप की FIR के बाद उजड़ गया दरबार
Bageshwar Dham And Brahmeshwar Dham Story - Is It Conspiracy Or Reality. बीते एक साल में आपने बागेश्वर सरकार के दिव्य दरबार और चमत्कारों की कई कहानियां सुनी होंगी या सोशल मीडिया पर देखी होंगी।
बीते एक साल में आपने बागेश्वर सरकार के दिव्य दरबार और चमत्कारों की कई कहानियां सुनी होंगी या सोशल मीडिया पर देखी होंगी। बागेश्वर धाम में अब देशभर के लोग पहुंच रहे हैं। मंगलवार और शनिवार को तो यहां इतनी भीड़ होती है कि पैदल चलना भी मुश्किल हो जाता है। एक साल पहले तक यहां इतनी भीड़ नहीं आती थी, ये भीड़ होती थी ब्रह्मेश्वर धाम में।
सालभर पहले तक बागेश्वर धाम से 7 किलाेमीटर दूर टपरियन गांव के बालाजी मंदिर में एक और दरबार लगा करता था। यहां भी लाल, पीले, काले रंग के कपड़ों में नारियल बांधकर अर्जी लगाई जाती थी। सैकड़ों भक्त आते थे। प्रसाद और फूलों की दुकानें सजती थीं। मंगलवार और शनिवार को ब्रह्मेश्वर धाम में लगने वाले दिव्य दरबार में वैसे ही कथित चमत्कार हो रहे थे, जो अब बागेश्वर धाम में हो रहे हैं।
20 साल के पीठाधीश्वर लवलेश तिवारी भी 26 साल के धीरेंद्र कृष्ण शास्त्री की तरह लोगों के मन की बात पर्ची पर लिख दिया करते थे। आसपास के लोग खुश थे कि ब्रह्मेश्वर धाम आने वाले भक्तों की जरूरतों से उन्हें रोजी रोटी का नया जरिया मिल गया है। हाईवे से 500 मीटर भीतर तक कच्चे रास्ते पर लोगों की भीड़ बढ़ती ही जा रही थी। अचानक एक दिन लवलेश महाराज पर दुष्कर्म की FIR हुई। महाराज को पुलिस ने गिरफ्तार किया और ब्रह्मेश्वर धाम बंद हो गया। यहां की भीड़ बागेश्वर धाम पहुंच गई। दबी जुबान कई लोग कहते हैं कि ब्रह्मेश्वर धाम को बंद करने के लिए साजिश रची गई थी।
16 फरवरी 2022 को हुई FIR का मजमून…
FIR के अनुसार ब्रह्मेश्वर धाम के पीठाधीश्वर लवलेश तिवारी पर आरोप है कि उन्होंने दरबार से सभी लोगों को बाहर निकाला और एक महिला की समस्या का निवारण करने के लिए अकेले में उस पर भभूत लगाई और उसका रेप किया। महिला ने उस समय कुछ नहीं कहा, लेकिन अगले दिन पति के साथ पास के थाने पहुंचकर लवलेश के खिलाफ रेप का मामला दर्ज कराया। जिस महिला ने ये आरोप लगाया वो यहां पास के गांव की रहने वाली थी। उसके पेट और कमर में दर्द रहता था। वह पहले भी ब्रह्मेश्वर दरबार में आती थी।
16 फरवरी 2022 को FIR हुई। पुलिस ने ब्रह्मेश्वर धाम के पीठाधीश्वर लवलेश को गिरफ्तार किया और जेल भेज दिया। बिना पीठाधीश्वर के ब्रह्मेश्वर धाम का दिव्य दरबार सूना हो गया। कपड़ों में बंधे लोगों की मन्नतों के नारियल सूखने लगे, क्योंकि उनकी समस्या का समाधान करने वाला जेल में था। छह महीने बाद जब लवलेश जेल से जमानत पर बाहर आए तब तक लोगों की आस्था बागेश्वर धाम में शिफ्ट हो गई थी।
दैनिक भास्कर की टीम जब बागेश्वर धाम पहुंची तो यहीं हमें ब्रह्मेश्वर धाम की खबर मिली। हमने जानकारी जुटाई तो पता चला कि ब्रह्मेश्वर वाले लवलेश बाबा यहां से 60 किलोमीटर दूर लवकुश नगर में अपना दरबार लगा रहे हैं। हम लवकुश नगर पहुंचे। यहां किराए के एक घर में लवलेश का दरबार लगा है। वो अब भी धीरेंद्र की तरह पर्चा लिख रहे हैं। हमने उनसे बातचीत की। लवलेश की डबडबाती आंखें बयां कर रही थीं कि उनके साथ साजिश हुई है। हालांकि जब हमने उनसे सीधा सवाल किया कि क्या आपके खिलाफ हुई FIR में किसी का हाथ है, तो जवाब मिला कि इस बारे में मुझे कुछ नहीं मालूम। हालांकि उन्होंने श्याम मानव की धीरेंद्र को चुनौती के सवाल पर ये जरूर कहा कि धीरेंद्र जी को जाकर उनकी चुनौती स्वीकार करना चाहिए।
अब पढ़िए लवलेश तिवारी से हुई बातचीत…
आध्यात्मिक यात्रा की शुरुआत कैसे हुई?
लवलेश- जब मैं 8 साल का था। तब मेरे पिताजी का स्वर्गवास हो गया। जब मैं 9 वर्ष का हो गया तो मैं पढ़ाई के लिए महर्षि वेद विज्ञान विद्या पीठ छतरपुर पहुंचा। मेरी मां भीख मांगकर अपना पेट भरती थी। उन्होंने मुझे भीख मांगकर पढ़ाया। मेरी मां ने वृंदावन, अयोध्या और वाराणसी में भी मुझे पढ़ाया। मेरी उम्र अभी 20 वर्ष है। मेरे दीक्षा गुरु रामकृष्ण दास वेदांती जी महाराज हैं। मेरे साधना के गुरु पंडोखर सरकार हैं। मेरी मुलाकात इसी वर्ष पंडोखर सरकार से हुई है। इससे पहले वृंदावन में मेरी पंडोखर सरकार से मुलाकात हुई थी, तभी उन्होंने मुझसे कह दिया था कि बेटा तुम आगे चलकर दरबार लगाओगे। हमारे पूर्वजों का निवास गढ़ा के पास मढ़ा में है। मैं अकेला बेटा हूं। मेरी तीन बहनें हैं। दो बहनों की शादी हो गई है। एक बहन पढ़ रही है।
कहते हैं धीरेंद्र कृष्ण शास्त्री की पंडोखर सरकार से बन नहीं रही है?
लवलेश- ये आरोप मिथ्या हैं। दोनों की बिल्कुल बनती है। धीरेंद्र जी पंडोखर सरकार को बड़ा भाई मानते हैं। पंडोखर भी इन्हें छोटा भाई मानते हैं। पंडोखर सरकार मेरे गुरुदेव हैं। उन्हीं की कृपा से मैं ये दिव्य दरबार लगा रहा हूं। धीरेंद्र जी भी मेरे बड़े भाई हैं। यदि ऐसा होता तो दतिया में पंडोखर सरकार और धीरेंद्र जी की मुलाकात न हुई होती।
क्या धीरेंद्र शास्त्री ने आप पर कोई दबाव बनाया? 
लवलेश- नहीं ऐसा कोई भाव नहीं है। ये मिथ्या बात है। ये जो यूटयूब मीडिया वाले हैं, वे ऐसी चीजें प्रसारित कर रहे हैं। मेरा ऐसा कोई भाव नहीं है। न उन्होंने मेरे ऊपर इस प्रकार का कृत्य किया न ऐसी कोई जानकारी मुझे है।
क्या आपके खिलाफ आपराधिक मामला किसी के इशारे पर हुआ? 
लवलेश- ये तो मुझे स्वयं पता नहीं कि ये किसके इशारे पर हुआ। मैं किसी को नहीं कह सकता। मेरे पास कोई प्रमाण नहीं है। कहीं न कहीं कोई मेरे ऊपर पूर्व जन्म का कोई कर्ज था, जो हम चुकाने के लिए जेल पहुंचे।
क्रिमिनल केस पर तीन लोग ही समझ सकते हैं पहले वो जिसने मेरे ऊपर अपराध दर्ज कराया है, दूसरा मैं और तीसरे हनुमानजी। हमने सबकुछ हनुमानजी पर छोड़ दिया है अपराधी होंगे तो सजा मिलेगी नहीं तो बरी हो जाएंगे।
बागेश्वर धाम में लाखों लोगों की भीड़ है, आपके दरबार में नहीं है, ऐसा क्यों?
लवलेश- हमारा जो दरबार यहां लग रहा है, लोगों को इसकी कम जानकारी है। बागेश्वर धाम का दरबार आज से नहीं तीन पीढ़ियों से चल रहा है, इसलिए वहां ज्यादा भीड़ होती है। जो भक्त वहां महाराज जी से नहीं मिल पाते, वे यहां भी आते हैं। ये दिव्य दरबार अभी 2022 से शुरू हुआ है।
क्या फर्क है बागेश्वर धाम और ब्रह्मेश्वर धाम में?
लवलेश- फर्क तो बिल्कुल नहीं है। दोनों जगह हनुमान जी हैं। मैं उदाहरण देता हूं करंट का। करंट डीपी में होता है। उसी करंट को आप बल्ब में लगाओगे उजाला देगा, हीटर में लगाओगे गर्मी देगा। एयर कंडिशनर में लगाओ तो ठंडी देगा। करंट एक ही है, इसलिए ईश्वर एक ही है।
आपने कैसे दरबार लगाना शुरू किया ? 
लवलेश- ब्रह्मेश्वर धाम दिव्य दरबार ये कोई चमत्कारी दरबार नहीं है। न ये त्रिकालदर्शी दरबार है। त्रिकालदर्शी दरबार विश्व में सिर्फ पंडोखर सरकार का है। ये दरबार 2022 से शुरू हुआ था। ये दरबार लगाने का मेरा कोई मकसद नहीं था। मैं वृंदावन में रहता था। वृंदावन में रहकर एक बाबा की मुझे ऐसी प्रेरणा मिली। उनसे मिली प्रेरणा से ही हमने हनुमानजी की प्रतिमा की प्राण प्रतिष्ठा कराई। मुझे कुछ नहीं आता था। मैं तो बस बालाजी का स्मरण करता था तो मुझे लोगों की समस्याओं का पता चलता था। पहले हमारे पूर्वजों में किसी ने दरबार नहीं लगाया। मैं अपने परिवार का पहला व्यक्ति हूं, जो दरबार लगा रहा हूं। हमारे पिताजी पुरोहित थे, पूजा पाठ करते थे, लेकिन दरबार नहीं लगाते थे।
धीरेंद्र शास्त्री सोशल मीडिया से जानकारी लेते हैं?
​​​​​​​लवलेश- नहीं ऐसा नहीं है। आपको ऐसा लगता है तो दरबार में जाइए। वहां नहीं जा पा रहे हैं तो आप पंडोखर दरबार में जाइए। कहीं नहीं जा रहे हैं तो यहां के दरबार में आइए। जो सोचकर आना है आ जाओ, पर्चे पर वही बात लिखी होगी, जो आप सोचकर आओगे।
इस बातचीत के बाद भास्कर वहां पहुंचा जहां पहले ब्रह्मेश्वर दरबार लगता था
लवकुश नगर से 60 किलोमीटर दूर गंज के पास टपरियन गांव से 500 मीटर भीतर अब हम वहां पहुंचे जहां लवलेश महाराज का दरबार लगता था। हमारी गाड़ी देखकर पास के खेत में काम कर रहीं महिला आईं। नाम पूछने पर बताया- कट्‌टू बाई। उसने हमें बताया कि जब दरबार लगता था तो हम भी यहां दुकान लगाते थे रोज हजार-पांच सौ रुपए कमा लेते थे। एक महिला ने गलत काम का आरोप लगाया और दरबार बंद हो गया।
हम पहुंचे रेप का आरोप लगाने वाली महिला के घर
फिर हम उस गांव पहुंचे जहां वो महिला रहती है जिसने बाबा पर रेप की FIR दर्ज कराई थी। यह गांव उसी दरबार से 3 किलोमीटर दूर है। जहां महिला के साथ गलत हुआ था। घर पहुंचने पर न तो वो महिला मिली न उनके पति। उसके परिवार के दूसरे सदस्यों ने हमसे बात नहीं की। इतना जरूर कहा कि कहा कि उस दिन का सच तो वो ही बता सकती हैं। जब पड़ोसियों को कुरेदने का प्रयास किया तो वो भी कुछ नहीं बोले।